  Майя Бывальцева Россиысь университетъёслэн йӧскалык рейтингазы кунысь 238 вылӥ дышетсконниосты пыртӥзы. Со рейтинглэн нимлыко сайтаз 1-тӥ инвожое потон уе шараямын. Эскерисьёс дышетсконниосты кӧня ке ӧръёсъя дунъязы: дышетон, эскеронъёс, мерлыко улонкотыр, интернационализация, инновациос но ужбергатон. Дышетсконни котькуд ӧръя коня ке баллъёс басьтӥз. Нырысетӥ куинь чуръёсы интыяськизы: Москваысь М. В. Ломоносов нимо кун университет, Санкт-Петербургысь кун университет но Эскеронъёсъя йӧскалык университет Экономикая вылӥ школа. Удмурт кун университет рейтингын 62-тӥ инты басьтӥз. 2015-тӥ арын вылӥ дышетсконниослэн огъя рейтингазы со ӧз шедьы. Нош 2013-тӥ но 2014-тӥ аръёсы 78-тӥ инты басьтӥз. Вераны кулэ, йӧскалык рейтинг кылдытэмын «Интерфакс» группалэн нимысьтыз ӵектосэз улсын. Со университетлэсь вань ӧръёсъя ужамзэ лыдэ басьтэ, дышетон ужзэ но, брендэн ужамзэ но. ВАТСАН Удмурт кун университет (УдГУ, азьвыл Удмурт кун пединститут) — Ижкарысь вылӥ дышетсконни, элькунын вылӥ тодон-валанъёс сётонъя, тодосъя но лулчеберетъя бадӟымез центр. Отчы 14 институтъёс пыро, отын гуманитарной, инженерной, экономика но педагогика ӧръёсъя 15 сюрслэсь трос студентъёс дышетско. Тегъёс: Дышетон УдГУ Ижкар Удмуртия студентъёс вылӥдышетсконниос  